               EURÓPSKA KOMISIA
            V Bruseli3. 6. 2020
            COM(2020) 422 final
            Návrh
            ROZHODNUTIE EURÓPSKEHO PARLAMENTU A RADY
            o mobilizácii rezervy na nepredvídané udalosti v roku 2020 na pokračovanie poskytovania humanitárnej pomoci pre utečencov v Turecku

               DÔVODOVÁ SPRÁVA

               1.KONTEXT NÁVRHU

               Nariadenie Rady (EÚ, EURATOM) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020
                  1
                (ďalej len „nariadenie o VFR“), umožňuje mobilizáciu rezervy na nepredvídané udalosti až do výšky 0,03 % hrubého národného dôchodku krajín EÚ28 na účely reakcie na nepredvídateľné udalosti, a to ako poslednú možnosť. V technickej úprave VFR na rok 2020
                  2
               , ktorá sa vykonáva na základe článku 6 nariadenia o VFR, sa absolútna výška rezervy na nepredvídané udalosti na rok 2020 stanovuje na 5 096,8 mil. EUR.

               Komisia dnes predkladá návrh opravného rozpočtu (NOR) č. 5/2020
                  3
                s cieľom pokračovať v poskytovaní podpory naďalej poskytovať podporu utečencom a hostiteľským komunitám v Jordánsku, Libanone a Turecku v reakcii na krízu v Sýrii. V rámci okruhu 4 (Globálna Európa) Komisia navrhuje vyčleniť v tomto NOR vo forme viazaných rozpočtových prostriedkov: 100 mil. EUR na podporu odolnosti pre utečencov a hostiteľské komunity v Jordánsku a Libanone a 485 mil. EUR na zabezpečenie pokračovania poskytovania naliehavej humanitárnej pomoci pre utečencov v Turecku.

               Po podrobnom analyzovaní možnosti prerozdeliť značné sumy v rámci okruhu 4 (Globálna Európa) Komisia dospela k záveru, že v roku 2020 neexistuje priestor na prerozdelenie prostriedkov. Nepridelená rezerva disponibilná v rámci tohto okruhu (103,4 mil. EUR) umožňuje financovanie len vo výške 100 mil. EUR vo viazaných rozpočtových prostriedkoch na podporu odolnosti pre hostiteľské komunity v Jordánsku a Libanone. Zostávajúca časť tejto rezervy (3,4 mil. EUR) však nepostačuje na pokrytie naliehavej humanitárnej pomoci pre utečencov v Turecku.

               Keďže sa vyčerpali prostriedky v rámci ostatných dvoch osobitných nástrojov uvedených v nariadení VFR (globálna rezerva na záväzky a nástroj flexibility), Komisia navrhuje – ako poslednú možnosť – mobilizáciu rezervy na nepredvídané udalosti na rok 2020 vo výške 481,6 mil. EUR, aby sa zabezpečilo úplné financovanie viazaných rozpočtových prostriedkov v súvislosti s výdavkami v rámci okruhu 4 vo všeobecnom rozpočte Európskej únie na rozpočtový rok 2020 nad rámec stropu viazaných rozpočtových prostriedkov.

               2.ODÔVODNENIE MOBILIZÁCIE

               2.1.ÚVOD

               Na základe vyhlásenia EÚ a Turecka sa Komisia a členské štáty zaviazali poskytnúť na obdobie 2016 – 2019 pomoc EÚ pre utečencov v Turecku vo výške 6 mld. EUR v dvoch tranžiach pomoci EÚ; táto pomoc sa poskytla prostredníctvom nástroja pre utečencov v Turecku. Vykonalo sú úplné viazanie operačných prostriedkov určených na toto financovanie a uzatváranie zmlúv sa ukončí v priebehu roka 2020. Vyplatené prostriedky dosiahli ku koncu apríla 2020 výšku 3,2 mld. EUR.

               Druhá tranža vo výške 3 mld. EUR bola naprogramovaná s cieľom zabezpečiť udržateľnosť nástroja a postupné a riadené prevzatie iniciatív, ktoré sú financované z nástroja, tureckými orgánmi. Turecké orgány však ešte nie sú schopné naďalej poskytovať približne 4 miliónom utečencov v Turecku potrebnú podporu v strednodobom až dlhodobom horizonte. Turecko na zasadnutí Asociačnej rady EÚ – Turecko v marci 2019 požiadalo o podporu EÚ nad rámec nástroja určenú na podporu utečencov. Niekoľko členských štátov v posledných mesiacoch tiež požiadalo o pokračovanie poskytovania podpory utečencom v Turecku. V dôsledku vypuknutia epidémie COVID-19 sa hospodárska situácia v Turecku zhoršila a zraniteľní utečenci patria k skupinám najviac postihnutým krízou.

               Je naliehavo potrebné poskytnúť nevyhnutné prostriedky na financovanie pokračovania dvoch hlavných opatrení EÚ v oblasti humanitárnej pomoci – núdzovej záchrannej sociálnej siete (ďalej len „ESSN“) a podmienečného prevodu hotovosti na vzdelávanie (ďalej len „CCTE“). Cieľom je predísť prerušeniu vykonávania týchto dvoch projektov, čo by malo vážne humanitárne a politické dôsledky.

               Očakáva sa, že sieť ESSN, v rámci ktorej sa realizujú mesačné prevody hotovosti pre približne 1,7 milióna utečencov, bude najneskôr v marci 2021 bez finančných prostriedkov a na jej predĺženie do konca roka 2021 je potrebná suma 400 mil. EUR.

               CCTE poskytuje hotovosť rodinám utečencov, ktorých deti navštevujú školu namiesto práce. Platnosť súčasnej zmluvy pre CCTE sa skončí v septembri 2020, pričom je naliehavo potrebných 85 mil. EUR na to, aby sa program mohol realizovať aj ďalší rok – do konca decembra 2021.

               2.2.REZERVA NA NEPREDVÍDANÉ UDALOSTI AKO NÁSTROJ, KTORÝ PREDSTAVUJE POSLEDNÚ MOŽNOSŤ

               V článku 13 ods. 1 nariadenia o VFR je rezerva na nepredvídané udalosti vymedzená ako nástroj, ktorý predstavuje poslednú možnosť v rámci reakcie na nepredvídateľné okolnosti. V súlade s bodom 14 Medziinštitucionálnej dohody z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení
                  4
                Komisia vykonala analýzu možnosti prerozdelenia značných súm v rámci okruhu 4 (Globálna Európa), no dospela však k záveru, že tu neexistuje priestor pre ďalšie prerozdelenie v roku 2020.

               Keďže nepridelená rezerva disponibilná v rámci tohto okruhu (3,4 mil. EUR) nie je dostatočná na financovanie navrhovaného zvýšenia viazaných rozpočtových prostriedkov a pretože nástroj flexibility aj celková rezerva na záväzky boli v roku 2020 už plne vyčerpané, mobilizácia rezervy na nepredvídané udalosti je jediným dostupným nástrojom – poslednou možnosťou – na financovanie zostávajúcich dodatočných výdavkov nad rámec stropu okruhu 4, ako sa navrhuje v NOR č. 5/2020.

               2.3.VPLYV NEPREDVÍDATEĽNÝCH OKOLNOSTÍ NA ROZPOČET V ROKU 2020

               Komisia navrhuje mobilizovať 481,6 mil. EUR z rezervy na nepredvídané udalosti s cieľom pokryť dodatočné potreby súvisiace s pokračovaním poskytovania naliehavej humanitárnej pomoci utečencom v Turecku.

               Zodpovedajúce platobné rozpočtové prostriedky budú pokryté v rámci stropu platieb. Nie je preto potrebná mobilizácia rezervy na nepredvídané udalosti pre platby.

               3.KOMPENZÁCIA REZERVY NA NEPREDVÍDANÉ UDALOSTI V RÁMCI STROPOV VFR

               V článku 13 ods. 3 nariadenia o VFR sa vyžaduje, aby sa sumy, ktoré sú k dispozícii v dôsledku mobilizácie rezervy na nepredvídané udalosti, plne kompenzovali rezervami na súčasný rozpočtový rok alebo budúce rozpočtové roky.

               Podľa článku 13 ods. 4 nariadenia o VFR sumy, ktoré sa kompenzovali, sa v kontexte VFR ďalej nemobilizujú, aby sa neprekročili celkové stropy pre viazané a platobné rozpočtové prostriedky, ktoré sú stanovené vo VFR na súčasný rozpočtový rok a budúce rozpočtové roky. Mobilizácia rezervy na nepredvídané udalosti na rok 2020 pre viazané rozpočtové prostriedky v rámci okruhu 4 a s tým súvisiaca kompenzácia musia preto rešpektovať celkový strop viazaných rozpočtových prostriedkov na rok 2020, ktorý je posledným rokom súčasného VFR.

               Komisia navrhuje kompenzovať navrhované zvýšenie výdavkov v rámci okruhu 4 nepridelenou rezervou, ktorá je k dispozícii v rámci výdavkového stropu okruhu 5 (Administratíva) a okruhu 2 (Udržateľný rast: prírodné zdroje).

               Po kompenzácii by v rámci výdavkového stropu okruhu 2 (Udržateľný rast: prírodné zdroje) naďalej zostala rezerva vo výške 48,7 mil. EUR.

               V rámci ostatných výdavkových stropov by nezostala žiadna disponibilná rezerva.

               Celkový strop viazaných rozpočtových prostriedkov na celé obdobie viacročného finančného rámca by zostal nezmenený.

               4.ĎALŠIE PRVKY

               Európskemu parlamentu a Rade pripomíname, že v súlade s poslednou vetou článku 13 ods. 1 nariadenia o VFR sa uverejnenie tohto rozhodnutia v Úradnom vestníku Európskej únie musí uskutočniť najneskôr v čase uverejnenia NOR č. 5/2020.

               Návrh

               ROZHODNUTIE EURÓPSKEHO PARLAMENTU A RADY

               o mobilizácii rezervy na nepredvídané udalosti v roku 2020 na pokračovanie poskytovania humanitárnej pomoci pre utečencov v Turecku

               EURÓPSKY PARLAMENT A RADA EURÓPSKEJ ÚNIE,

               so zreteľom na Zmluvu o fungovaní Európskej únie,

               so zreteľom na Medziinštitucionálnu dohodu z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení
                  5
               , a najmä na jej bod 14,

               so zreteľom na návrh Európskej komisie,

               keďže:

               (1) V článku 13 nariadenia Rady (EÚ, Euratom) č. 1311/2013
                  6
                sa stanovila rezerva na nepredvídané udalosti až do výšky 0,03 % hrubého národného dôchodku Únie.

               (2) V súlade s článkom 6 nariadenia (EÚ, Euratom) č. 1311/2013 Komisia vypočítala absolútnu sumu tejto rezervy na nepredvídané udalosti na rok 2020
                  7
               .

               (3) Po preskúmaní všetkých ostatných finančných možností reakcie na nepredvídané okolnosti v rámci stropu viazaných rozpočtových prostriedkov na rok 2020 pre okruh 4 (Globálna Európa) viacročného finančného rámca (VFR) a vzhľadom na to, že v roku 2020 nie sú k dispozícii žiadne iné osobitné nástroje na reakciu na takéto okolnosti, je potrebné mobilizovať rezervu na nepredvídané udalosti s cieľom riešiť naliehavú potrebu poskytnúť humanitárnu pomoc pre utečencov v Turecku zvýšením viazaných rozpočtových prostriedkov vo všeobecnom rozpočte Únie na rozpočtový rok 2020 nad rámec stropu okruhu 4 VFR.

               (4) So zreteľom na túto veľmi osobitnú situáciu je podmienka stanovená v článku 13 ods. 1 nariadenia (EÚ, Euratom) č. 1311/2013, že musí ísť o poslednú možnosť, splnená.

               (5) Toto rozhodnutie je spojené s financovaním zahrnutým do opravného rozpočtu č. 5 k všeobecnému rozpočtu Európskej únie na rok 2020. S cieľom zabezpečiť súlad s uvedeným opravným rozpočtom by toto rozhodnutie malo nadobudnúť účinnosť dňom jeho prijatia,

               PRIJALI TOTO ROZHODNUTIE:

               Článok 1

               V rámci všeobecného rozpočtu Únie na rozpočtový rok 2020 sa nad rámec stropu viazaných rozpočtových prostriedkov v rámci okruhu 4 (Globálna Európa) viacročného finančného rámca mobilizuje rezerva na nepredvídané udalosti vo výške 481 572 239 EUR vo viazaných rozpočtových prostriedkoch.

               Článok 2

               Suma 481 572 239 EUR uvedená v článku 1 sa kompenzuje rezervami v rámci stropu viazaných rozpočtových prostriedkov na rozpočtový rok 2020 v týchto okruhoch viacročného finančného rámca:

               a)okruh 5 (Administratíva):  16 248 368 EUR;

               b)okruh 2 (Udržateľný rast: prírodné zdroje): 465 323 871 EUR.

               Článok 3

               Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

               Uplatňuje sa od … [dátum prijatia**].

               V Bruseli

                  Za Európsky parlament
                        Za Radu

                  predseda
                        predseda

                  [** Dátum vloží Parlament pred uverejnením v úradnom vestníku.]

                     (1)

                        Ú. v. EÚ L347, 20.12.2013, s. 884.

                     (2)

                        COM(2020) 173, 2.4.2020.

                     (3)

                        COM(2020) 421, 3.6.2020.

                     (4)

                        Ú. v. EÚ C 373, 20.12.2013, s. 1.

                     (5)

                        Ú. v. EÚ C 373, 20.12.2013, s. 1.

                     (6)

                        Nariadenie Rady (EÚ, Euratom) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020 (Ú. v. EÚ L 347, 20.12.2013, s. 884).

                     (7)

                        Oznámenie Komisie Rade a Európskemu parlamentu – Technická úprava v súvislosti s osobitnými nástrojmi na rok 2020 [COM(2020) 173, 2.4.2020].


               EURÓPSKA KOMISIA
            V Bruseli22. 3. 2021
            COM(2021) 132 final
            2021/0067(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie vo Výbore pre pridruženie v zložení pre otázky obchodu a v Rade pre pridruženie zriadenej Dohodou o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej, pokiaľ ide o kladné stanovisko ku komplexnému plánu pre vykonávanie právnych predpisov týkajúcich sa verejného obstarávania schválenému vládou Gruzínska a uznanie dokončenia fázy 1 uvedenej v prílohe XVI-B k dohode o pridružení

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia, ktorým sa stanovuje pozícia, ktorá sa má zaujať v mene Únie vo Výbore pre pridruženie Gruzínska k EÚ v zložení pre otázky obchodu v súvislosti s pripravovaným prijatím rozhodnutia, ktorým sa vydáva kladné stanovisko ku komplexnému plánu pre vykonávanie právnych predpisov týkajúcich sa verejného obstarávania schválenému vládou Gruzínska, a ktorým sa uznáva dokončenie fázy 1 uvedenej v prílohe XVI-B k dohode o pridružení.

               Tento návrh sa okrem toho týka rozhodnutia o stanovení pozície, ktorá sa má zaujať v mene Únie v Rade pre pridruženie Gruzínska k EÚ, ktorým sa zmluvným stranám poskytuje ďalší prístup na trh, ako sa uvádza v hlave IV dohody o pridružení.

               2.Kontext návrhu

               2.1.Dohoda o pridružení

               Dohodou o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej
                  1
                (ďalej len „dohoda“) sa zriaďuje prehĺbená a komplexná zóna voľného obchodu (DCFTA), ktorej cieľom je vytvoriť podmienky pre posilnené hospodárske a obchodné vzťahy. To zahŕňa postupnú aproximáciu právnych predpisov v oblasti verejného obstarávania. Dohoda nadobudla platnosť v plnom rozsahu 1. júla 2016.

               2.2.Výbor pre pridruženie v zložení pre otázky obchodu

               Výbor pre pridruženie v zložení pre otázky obchodu bol zriadený na základe článku 408 ods. 4 dohody a plní úlohy, ktoré mu boli zverené podľa hlavy IV dohody, t. j. v oblasti obchodu a záležitostí súvisiacich s obchodom.

               Podľa článku 408 ods. 3 má Výbor pre pridruženie právomoc prijímať rozhodnutia v prípadoch stanovených v tejto dohode. Rozhodnutia Výboru pre pridruženie sú záväzné a zmluvné strany prijmú vhodné opatrenia na ich vykonanie. Výbor pre pridruženie prijíma svoje rozhodnutia a odporúčania dohodou zmluvných strán pri zohľadnení príslušných vnútorných postupov.

               2.3.Rada pre pridruženie

               Rada pre pridruženie bola zriadená podľa článku 404 dohody. Rada dozerá na uplatňovanie a vykonávanie dohody a monitoruje ich, pričom pravidelne preskúmava fungovanie dohody z pohľadu jej cieľov. Rada pre pridruženie sa okrem toho, že dozerá na uplatňovanie a vykonávanie tejto dohody a monitoruje ich, zaoberá všetkými dôležitými otázkami, ktoré v rámci tejto dohody vyvstanú, ako aj všetkými ďalšími dvojstrannými či medzinárodnými otázkami spoločného záujmu.

               Podľa článku 406 dohody má Rada pre pridruženie právomoc prijímať v rámci dohody rozhodnutia, ktoré sú pre zmluvné strany záväzné. Konkrétne v článku 419 ods. 5 sa uvádza, že ak zmluvné strany dosiahnu dohodu o tom, že boli vykonané a presadzujú sa potrebné opatrenia upravené v hlave IV (Obchod a záležitosti súvisiace s obchodom) dohody, Rada pre pridruženie na základe právomocí, ktoré jej boli zverené článkami 406 a 408 dohody rozhodne o ďalšom otvorení trhov v zmysle hlavy IV.

               Rozhodnutia Rady pre pridruženie sú záväzné a zmluvné strany prijmú vhodné opatrenia na ich vykonanie. Rada pre pridruženie prijíma rozhodnutia a odporúčania na základe dohody zmluvných strán po ukončení príslušných vnútorných postupov.

               2.4.Pripravovaný akt Výboru pre pridruženie v zložení pre otázky obchodu

               Účelom pripravovaného aktu je vydať kladné stanovisko k nedávnemu komplexnému plánu reforiem v oblasti verejného obstarávania, ktorý schválila vláda Gruzínska a uznať dokončenie fázy 1 uvedenej v prílohe XVI-B k dohode (orientačný časový harmonogram týkajúci sa inštitucionálnych reforiem, aproximácie právnych predpisov a prístupu na trh).

               V prílohe XVI-B k prehĺbenej a komplexnej dohode o voľnom obchode medzi EÚ a Gruzínskom sa na dokončenie fázy 1 stanovujú tieto požiadavky:

               ·vykonávanie článku 143 ods. 2 a článku 144 tejto dohody;

               ·dohoda o reformnej stratégii podľa článku 145 tejto dohody.

               Pokiaľ ide o prvú požiadavku, v článku 143 ods. 2 sa uvádza, že Gruzínsko určí najmä:

               ·ústredný orgán výkonnej moci, ktorého úlohou bude zaručiť súdržnosť politiky a jej vykonávanie vo všetkých oblastiach súvisiacich s verejným obstarávaním. Tento orgán napomôže vykonávanie tejto kapitoly a bude ho koordinovať a usmerní proces postupnej aproximácie s acquis Únie v súlade s prílohou XVI-B k tejto dohode;

               ·nestranný a nezávislý orgán, ktorý bude mať za úlohu preskúmavať rozhodnutia prijaté verejnými obstarávateľmi pri zadávaní zákaziek. Pojem „nezávislý“ v tomto kontexte znamená, že tento orgán bude verejným orgánom, ktorý bude oddelený od všetkých verejných obstarávateľov a hospodárskych subjektov. Bude existovať možnosť súdneho preskúmania rozhodnutí tohto orgánu.

               Tieto opatrenia boli dokončené 23. apríla 2014 nariadením vlády Gruzínska č. 306 a 2. júla 2020 zákonom Gruzínska č. 6730.

               Podľa článku 144 budú zmluvné strany dodržiavať súbor základných noriem upravujúcich zadávanie všetkých zákaziek v súlade s odsekmi 2 až 15 tohto článku, ktoré sa týkajú uverejnenia, zadávania zákaziek a súdnej ochrany. Tieto základné normy sú priamo odvodené od pravidiel a zásad verejného obstarávania upraveného v acquis Únie pre oblasť verejného obstarávania, kam patria aj zásady nediskriminácie, rovnakého zaobchádzania, transparentnosti a primeranosti.

               Tieto zásady boli do gruzínskych pravidiel verejného obstarávania začlenené zavedením systému elektronického obstarávania v roku 2010 a prijatím zákona Gruzínska č. 617 zo 6. apríla 2017, ktorým sa mení zákon o verejnom obstarávaní.

               Pokiaľ ide o druhú požiadavku fázy 1 uvedenej v prílohe XVI-B je potrebné schváliť plán stanovený v článku 145 dohody. V článku 145 ods. 1 dohody o pridružení sa stanovuje, že Gruzínsko pred začatím procesu postupnej aproximácie právnych predpisov predloží Výboru pre pridruženie v zložení pre otázky obchodu komplexný plán vykonávania hlavy IV kapitoly 8 dohody s časovými harmonogramami a cieľmi. Tento dokument, ktorý je podľa dohody o pridružení v súlade s fázami a harmonogramami stanovenými v prílohe XVI-B, zahŕňa všetky reformy z hľadiska aproximácie s acquis Únie a budovania inštitucionálnych kapacít.

               Vláda Gruzínska 31. marca 2016 schválila nariadenie vlády Gruzínska č. 536 o schválení „Plánu týkajúceho sa plánovaných zmien v oblasti verejného obstarávania, ktoré sa predpokladajú v súlade so záväzkami medzi Gruzínskom a EÚ v rámci rozsahu pôsobnosti dohody o prehĺbenej a komplexnej zóne voľného obchodu (DCFTA)“. Toto nariadenie bolo zmenené vládnymi nariadeniami č. 154 z 22. januára 2018 a č. 974 z 12. júna 2020. Plán spĺňa požiadavky článku 145 ods. 1.

               Pripravovaný akt sa stane pre zmluvné strany záväzným v súlade s článkom 145 ods. 2 dohody, v ktorom sa stanovuje, že „na základe kladného stanoviska Výboru pre pridruženie v zložení pre otázky obchodu sa plán bude považovať za referenčný dokument na účely vykonávania tejto kapitoly. Únia vyvinie maximálne úsilie s cieľom pomôcť Gruzínsku vo vykonávaní tohto plánu.“ Podľa článku 146 ods. 3 môže Výbor pre pridruženie v zložení pre otázky obchodu pristúpiť k vyhodnoteniu ďalšej fázy po uznaní dokončenia fázy 1 uvedenej v prílohe XVI-B.

               2.5.Pripravované rozhodnutie Rady pre pridruženie o prístupe na trh

               Po uznaní dokončenia fázy 1 Rada pre pridruženie v súlade s článkom 146 ods. 2 a článkom 419 ods. 5 a harmonogramom týkajúcim sa inštitucionálnych reforiem, aproximácie právnych predpisov a prístupu na trh obsiahnutým v prílohe XVI-B rozhodne o poskytnutí recipročného prístupu na trh pre dodávky pre ústredné orgány štátnej správy.

               3.Pozícia, ktorá sa má zaujať v mene Únie

               Cieľom pozície, ktorú má v mene Únie zaujať Výbor pre pridruženie v zložení pre otázky obchodu, je vydať kladné stanovisko k plánu pre vykonávanie právnych predpisov týkajúcich sa verejného obstarávania schválenému vládou Gruzínska.

               Okrem toho má za cieľ uznať, že schválením komplexnej reformnej stratégie v súlade s článkom 145 a uznaním vykonávania článku 143 ods. 2 a článku 144 dohody Gruzínsko dokončilo fázu 1 uvedenú v prílohe XVI-B k dohode o pridružení (orientačný časový harmonogram týkajúci sa inštitucionálnych reforiem, aproximácie právnych predpisov a prístupu na trh).

               Podľa článku 145 ods. 2 dohody sa na základe kladného stanoviska Výboru pre pridruženie v zložení pre otázky obchodu tento plán bude považovať za referenčný dokument na účely vykonávania hlavy IV kapitoly 8 dohody o pridružení.

               Cieľom pozície, ktorú má v mene Únie zaujať Rada pre pridruženie, je rozhodnúť o poskytnutí ďalšieho prístupu zmluvných strán na trh, ako sa stanovuje v hlave IV dohody.

               Tieto rozhodnutia by sa mali vnímať v širšom kontexte úsilia EÚ a Gruzínska o aproximáciu svojich právnych predpisov, a to aj v oblasti verejného obstarávania, s cieľom vytvoriť podmienky pre posilnené hospodárske a obchodné vzťahy.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  2
               .

               4.1.2.Uplatnenie na tento prípad

               Výbor pre pridruženie v zložení pre otázky obchodu je orgán zriadený dohodou, konkrétne Dohodou o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej.

               Akt, ktorý má Výbor pre pridruženie v zložení pre otázky obchodu prijať, predstavuje akt s právnymi účinkami. Pripravovaný akt bude záväzný podľa medzinárodného práva v súlade s článkom 408 ods. 3 dohody.

               Rozhodnutie Rady pre pridruženie poskytnúť recipročný prístup na trh bude mať podľa článku 406 ods. 1 dohody na územiach signatárov právne účinky.

               Pripravované akty nedopĺňajú ani nemenia inštitucionálny rámec dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú zabezpečenia vykonávania spoločnej obchodnej politiky Únie.

               Hmotnoprávnym základom navrhovaného rozhodnutia je preto článok 207 ods. 4 prvý pododsek ZFEÚ.

               4.3.Záver

               Právnym základom navrhovaného rozhodnutia by mal byť článok 207 ods. 4 prvý pododsek ZFEÚ v spojení s článkom 218 ods. 9 ZFEÚ.

               5.Uverejnenie pripravovaných aktov

               Podľa článku 145 ods. 2 akt Výboru pre pridruženie v zložení pre otázky obchodu začlení plán schválený orgánmi Gruzínska ako referenčný dokument pre hlavu IV kapitolu 8 dohody a uzná dokončenie fázy 1 uvedenej v prílohe XVI-B (orientačný časový harmonogram týkajúci sa inštitucionálnych reforiem, aproximácie právnych predpisov a prístupu na trh). Rozhodnutie Rady pre pridruženie poskytnúť recipročný prístup na trh prinesie práva a povinnosti. Je preto vhodné, aby sa akty po ich prijatí uverejnili v Úradnom vestníku Európskej únie.

               2021/0067 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie vo Výbore pre pridruženie v zložení pre otázky obchodu a v Rade pre pridruženie zriadenej Dohodou o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej, pokiaľ ide o kladné stanovisko ku komplexnému plánu pre vykonávanie právnych predpisov týkajúcich sa verejného obstarávania schválenému vládou Gruzínska a uznanie dokončenia fázy 1 uvedenej v prílohe XVI-B k dohode o pridružení

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 9,

               so zreteľom na návrh Európskej komisie,

               keďže:

               (1)Dohoda o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej
                  3
                (ďalej len „dohoda“) bola uzavretá Úniou rozhodnutím Rady (EÚ) 2016/838
                  4
                a nadobudla platnosť 1. júla 2016.

               (2)V článku 145 ods. 1 dohody sa stanovuje, že Gruzínsko predloží Výboru pre pridruženie v zložení pre otázky obchodu komplexný plán vykonávania právnych predpisov týkajúcich sa verejného obstarávania s časovými harmonogramami a cieľmi, súčasťou ktorého by mali byť všetky reformy v rámci aproximácie právnych predpisov s acquis Únie.

               (3)Podľa článku 145 ods. 2 na to, aby sa z komplexného plánu stal referenčný dokument na účely vykonávania, konkrétne na aproximáciu právnych predpisov týkajúcich sa verejného obstarávania s acquis Únie, je potrebné kladné stanovisko Výboru pre pridruženie v zložení pre otázky obchodu.

               (4)V súlade s článkom 146 ods. 2 dohody sa aproximácia s acquis Únie uskutoční v postupných fázach, ako sa stanovuje v harmonograme obsiahnutom v prílohe XVI-B k dohode. Vykonávanie každej fázy by mal vyhodnotiť Výbor pre pridruženie v zložení pre otázky obchodu v zmysle článku 408 ods. 4 dohody, pričom na základe pozitívneho výsledku tohto vyhodnotenia sa vykonávanie spojí s recipročným poskytnutím prístupu na trh v zmysle prílohy XVI-B k dohode.

               (5)Výbor pre pridruženie v zložení pre otázky obchodu má v súlade s článkom 11 ods. 2 prílohy II k rozhodnutiu Rady pre pridruženie Gruzínska k EÚ č. 1/2014 zo 17. novembra 2014 o rokovacom poriadku prijať rozhodnutie, ktorým vydá stanovisko k plánu schválenému orgánmi Gruzínska a posúdi doterajší proces aproximácie gruzínskeho práva s právom Únie po dokončení fázy 1 uvedenej v prílohe XVI-B k dohode. Plán schválila vláda Gruzínska v nariadení vlády Gruzínska č. 536 z 31. marca 2016 o schválení „Plánu týkajúceho sa plánovaných zmien v oblasti verejného obstarávania, ktoré sa predpokladajú v súlade so záväzkami medzi Gruzínskom a EÚ v rámci rozsahu pôsobnosti dohody o prehĺbenej a komplexnej zóne voľného obchodu (DCFTA)“ v znení nariadení vlády Gruzínska č. 154 z 22. januára 2018 a č. 974 z 12. júna 2020.

               (6)Po uznaní dokončenia fázy 1 by Rada pre pridruženie mala v súlade s článkom 11 ods. 2 prílohy I k rozhodnutiu Rady pre pridruženie Gruzínska k EÚ č. 1/2014 zo 17. novembra 2014 o rokovacom poriadku prijať rozhodnutie o poskytnutí recipročného prístupu na trh pre dodávky pre ústredné orgány štátnej správy, a to v súlade s prílohou XVI-B k dohode.

               (7)Je vhodné stanoviť pozíciu, ktorá sa má zaujať v mene Únie vo Výbore pre pridruženie v zložení pre otázky obchodu, ako aj v Rade pre pridruženie, keďže pripravované rozhodnutia budú pre Úniu záväzné,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie vo Výbore pre pridruženie v zložení pre otázky obchodu, pokiaľ ide o komplexný plán schválený vládou Gruzínska a dokončenie fázy 1 uvedenej v prílohe XVI-B k dohode o prehĺbenej a komplexnej zóne voľného obchodu (DCFTA), vychádza z návrhu rozhodnutia Výboru pre pridruženie v zložení pre otázky obchodu pripojeného k tomuto rozhodnutiu v prílohe I.

               Článok 2

               Pozícia, ktorá sa má zaujať v mene Únie v Rade pre pridruženie, pokiaľ ide o poskytnutie recipročného prístupu na trh v súlade s prílohou XVI-B k uvedenej dohode, vychádza z návrhu rozhodnutia Rady pre pridruženie pripojeného k tomuto rozhodnutiu v prílohe II.

               Článok 3

               Rozhodnutie Výboru pre pridruženie v zložení pre otázky obchodu uvedené v článku 1 a rozhodnutie Rady pre pridruženie uvedené v článku 2 sa po ich prijatí uverejnia v Úradnom vestníku Európskej únie.

               Článok 4

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Ú. v. EÚ L 261, 30.8.2014, s. 744.

                     (2)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (3)

                        Ú. v. EÚ L 261, 30.8.2014, s. 4.

                     (4)

                        Rozhodnutie Rady (EÚ) 2016/838 z 23. mája 2016 o uzavretí v mene Európskej únie Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej (Ú. v. EÚ L 141, 28.5.2016, s. 26).

    ---documentbreak---

               EURÓPSKA KOMISIA
            V Bruseli22. 3. 2021
            COM(2021) 132 final
            PRÍLOHY
            k
            návrhu rozhodnutia Rady
            o pozícii, ktorá sa má zaujať v mene Európskej únie vo Výbore pre pridruženie v zložení pre otázky obchodu a v Rade pre pridruženie zriadenej Dohodou o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej, pokiaľ ide o kladné stanovisko ku komplexnému plánu pre vykonávanie právnych predpisov týkajúcich sa verejného obstarávania schválenému vládou Gruzínska a uznanie dokončenia fázy 1 uvedenej v prílohe XVI-B k dohode o pridružení

               PRÍLOHA I

               Rozhodnutie Výboru pre pridruženie v zložení pre otázky obchodu č. .../2021

               z xx. xx. 2021

               o pozitívnom výsledku vyhodnotenia fázy 1 uvedenej v prílohe XVI-B k Dohode o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej

               VÝBOR PRE PRIDRUŽENIE V ZLOŽENÍ PRE OTÁZKY OBCHODU,

               so zreteľom na Dohodu o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej, a najmä na jej článok 146,

               keďže:

               (1)Dohoda o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej (ďalej len „dohoda“) bola podpísaná 27. júna 2014 a nadobudla platnosť 1. júla 2016.

               (2)V preambule dohody sa uznáva záväzok Gruzínska uskutočniť postupnú aproximáciu svojich právnych predpisov v príslušných odvetviach s právnymi predpismi Únie v súlade s dohodou a účinne ich vykonávať, čím sa prispeje k užšiemu politickému pridruženiu a hospodárskej integrácii Gruzínska s Úniou pre všetkých občanov Gruzínska vrátane komunít rozdelených konfliktom.

               (3)V súlade s článkom 147 dohody sa zmluvné strany dohodli, že účinné a recipročné otvorenie ich trhov sa má dosiahnuť postupne a súbežne.

               (4)Podľa článku 146 dohody by Gruzínsko malo zabezpečiť, aby sa jeho právne predpisy v oblasti verejného obstarávania postupne aproximovali s acquis Únie v oblasti verejného obstarávania a aby sa aproximácia s acquis Únie uskutočnila v postupných fázach, ako sa stanovuje v harmonograme obsiahnutom v prílohe XVI-B k dohode v znení rozhodnutia Výboru EÚ a Gruzínska pre pridruženie v zložení pre otázky obchodu č. 2/2019 z 18. októbra 2019
                  1
               .

               (5)V súlade s článkom 146 dohody má Výbor pre pridruženie v zložení pre otázky obchodu na základe pozitívneho výsledku svojho vyhodnotenia pre každú z fáz uvedených v prílohe XVI-B k dohode prijať rozhodnutie.

               (6)V prílohe XVI-B k dohode v znení rozhodnutia Výboru pre pridruženie v zložení pre otázky obchodu č. 2/2019 z 18. októbra 2019 sa stanovujú požiadavky, ktoré má Gruzínsko splniť, aby bola dokončená fáza 1,

               PRIJAL TOTO ROZHODNUTIE:

               Článok 1

               Vydáva sa kladné stanovisko ku komplexnému plánu schválenému vládou Gruzínska s názvom „Plán týkajúci sa plánovaných zmien v oblasti verejného obstarávania, ktoré sa predpokladajú v súlade so záväzkami medzi Gruzínskom a EÚ v rámci rozsahu pôsobnosti dohody o prehĺbenej a komplexnej zóne voľného obchodu (DCFTA)“ schválenému v nariadení vlády Gruzínska č. 536 z 31. marca 2016 v znení nariadení vlády Gruzínska č. 154 z 22. januára 2018 a č. 974 z 12. júna 2020.

               Článok 2

               Na základe dôvodov uvedených v prílohe k tomuto rozhodnutiu sa vydáva pozitívne hodnotenie, pokiaľ ide o dokončenie fázy 1 uvedenej v prílohe XVI-B k tejto dohode zo strany Gruzínska.

               Článok 3

               Toto rozhodnutie je vypracované v anglickom, bulharskom, českom, dánskom, estónskom, fínskom, francúzskom, gréckom, holandskom, chorvátskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom, talianskom a gruzínskom jazyku, pričom všetky znenia sú rovnako autentické.

               Článok 4

               Toto rozhodnutie nadobúda účinnosť dňom jeho prijatia.

               V/vo …

                        Za Výbor pre pridruženie

                        v zložení pre otázky obchodu

                        predseda

                        tajomníci

               PRÍLOHA

               V súlade s prílohou XVI-B k dohode o prehĺbenej a komplexnej zóne voľného obchodu (DCFTA) uvedenou v kapitole 8 o verejnom obstarávaní musia byť na dokončenie fázy 1 splnené tieto podmienky:

               1.vykonávanie článku 143 ods. 2 a článku 144 dohody;

               2.dohoda o reformnej stratégii podľa článku 145 dohody.

               Ad 1 a) Pokiaľ ide o prvú časť prvej požiadavky, v článku 143 ods. 2 sa stanovuje, že Gruzínsko predovšetkým určí:

               a)ústredný orgán výkonnej moci, ktorý bude mať za úlohu zaručiť a vykonávať súdržnú politiku vo všetkých oblastiach súvisiacich s verejným obstarávaním. Úlohou tohto orgánu bude uľahčiť a koordinovať vykonávanie tejto kapitoly a usmerňovať proces postupnej aproximácie s acquis Únie v súlade s prílohou XVI-B k tejto dohode;

               b)nestranný a nezávislý orgán, ktorý bude mať za úlohu preskúmavať rozhodnutia prijaté verejnými obstarávateľmi pri zadávaní zákaziek. Pojem „nezávislý“ v tomto kontexte znamená, že tento orgán bude verejným orgánom, ktorý bude oddelený od všetkých verejných obstarávateľov a hospodárskych subjektov. Bude existovať možnosť súdneho preskúmania rozhodnutí tohto orgánu.“

               Požiadavka článku 143 ods. 2 písm. a) bola splnená 23. apríla 2014 nariadením vlády č. 306.

               Ústredný orgán výkonnej moci na úrovni ústrednej štátnej správy, ktorý bude mať za úlohu zaručiť súdržnosť politiky a jej vykonávanie vo všetkých oblastiach súvisiacich s verejným obstarávaním, je Štátna agentúra Gruzínska pre verejné obstarávanie. Štátna agentúra pre verejné obstarávanie je nezávislá právnická osoba podľa verejného práva, ktorá je oprávnená zabezpečovať súlad s ustanoveniami zákona o štátnom obstarávaní a ich dodržiavanie.

               Štátna agentúra pre verejné obstarávanie bola zriadená nariadením prezidenta Gruzínska č. 223 z 5. júna 2001, ktorého základom bol zákon o štátnom obstarávaní prijatý 9. decembra 1998 parlamentom Gruzínska. Štátna agentúra pre verejné obstarávanie sa neskôr zlúčila s Gruzínskou agentúrou pre hospodársku súťaž. Po podpísaní dohody o pridružení bola štátna agentúra pre verejné obstarávanie a Gruzínska agentúra pre hospodársku súťaž rozdelené do dvoch samostatných inštitúcií, aby v plnej miere spĺňali požiadavky dohody o prehĺbenej a komplexnej zóne voľného obchodu. Súčasný status štátnej agentúry pre verejné obstarávanie bol preto stanovený nariadením vlády Gruzínska č. 306 z 23. apríla 2014.

               Činnosti štátnej agentúry pre verejné obstarávanie sa riadia ústavou Gruzínska, medzinárodnými dohodami vrátane dohody o pridružení alebo dohody o prehĺbenej a komplexnej zóne voľného obchodu, ako aj zákonom a štatútom štátnej agentúry pre verejné obstarávanie. Štátnu kontrolu nad činnosťami štátnej agentúry pre verejné obstarávanie vykonáva vláda Gruzínska. Schvaľuje aj štruktúru a štatút štátnej agentúry pre verejné obstarávanie.

               Predsedu štátnej agentúry pre verejné obstarávanie vymenúva a odvoláva predseda vlády.

               Zamestnanci štátnej agentúry pre verejné obstarávanie sa prijímajú a povyšujú v súlade so zákonníkom práce. Celkový počet stálych zamestnancov je v súčasnosti 123 a ďalších 22 zamestnancov bolo prijatých do pracovného pomeru na dobu určitú, čo sa vzhľadom na funkcie, ktoré agentúra v súčasnosti vykonáva, zdá primerané.

               Štátna agentúra pre verejné obstarávanie si vďaka efektívnemu a účinnému plneniu svojich úloh a povinností získala dobrú povesť v rámci gruzínskej štátnej správy, ako aj medzi medzinárodnými finančnými inštitúciami, v komunite darcov a u medzinárodných zainteresovaných strán. Agentúra zohráva ústrednú úlohu pri uľahčovaní a koordinovaní vykonávania záväzkov v rámci dohody o prehĺbenej a komplexnej zóne voľného obchodu a usmerňuje proces postupnej aproximácie s acquis Únie v súlade s prílohou XVI-B k uvedenej dohode. Štátna agentúra pre verejné obstarávanie je schopná v Gruzínsku účinne podporovať rozvoj systému verejného obstarávania (vrátane právneho prostredia a celého ekosystému).

               Rozsah funkcií, ktoré sa štátnej agentúre pre verejné obstarávanie zverujú zákonom, zahŕňa všeobecné požiadavky odporúčané v medzinárodnej praxi pre tieto inštitúcie s cieľom podporiť zlepšenie právneho rámca a posilniť prevádzkovú kapacitu na úrovni verejných obstarávateľov a hospodárskych subjektov. Štátna agentúra pre verejné obstarávanie primerane vykonáva regulačnú funkciu, monitorovaciu funkciu, funkciu asistenčnej služby a funkciu odbornej prípravy.

               Dodatočné funkcie štátnej agentúry pre verejné obstarávanie sú tieto:

               ·monitorovať proces verejného obstarávania;

               ·pripravovať a vydávať podriadené normatívne akty, ktorými sa riadi proces verejného obstarávania;

               ·skúmať a analyzovať situáciu v systéme verejného obstarávania na základe správ prijatých od verejných obstarávateľov a predkladať vláde Gruzínska návrhy na prijatie príslušných rozhodnutí;

               ·pripravovať štandardné a špeciálne programy odbornej prípravy a metodické nástroje, organizovať semináre a odbornú prípravu pre ústredné orgány štátnej správy a miestne orgány samosprávy, zástupcov masmédií a ďalšie zainteresované subjekty;

               ·vytvoriť jednotnú databázu obstarávania, aktualizovať ju a vykonávať nad ňou dohľad;

               ·poskytovať poradenské služby verejným obstarávateľom;

               ·podporovať zavádzanie moderných informačných a komunikačných technológií do systému verejného obstarávania;

               ·podporovať fungovanie jednotného elektronického systému verejného obstarávania a zabezpečiť tok elektronických dokumentov počas postupov verejného obstarávania;

               ·riešiť spory, ktoré vzniknú počas obstarávania;

               ·dohliadať na zákonnosť postupov verejného obstarávania a určovať politiku regulácie týchto postupov;

               ·viesť tzv. čierny zoznam a biely zoznam;

               ·identifikovať predmety verejného obstarávania a/alebo integrovať ich do klasifikačného systému;

               ·uskutočňovať konsolidované súťaže pri určitých predmetoch verejného obstarávania;

               ·pripraviť výročnú správu o svojej činnosti, predložiť ju vláde Gruzínska do 15. mája každého roku a uverejniť ju na svojom webovom sídle.

               Požiadavka článku 143 ods. 2 písm. b) bola splnená 2. júla 2020 zákonom Gruzínska č. 6730.

               Týmto zákonom sa zrušil bývalý orgán zodpovedný za preskúmanie „Rada na riešenie sporov“ (formálny preklad z gruzínskeho jazyka) a zriadil sa nový nezávislý a nestranný verejný orgán. Novovytvorený správny orgán bude fungovať ako kontrolný orgán, pokiaľ ide o sťažnosti týkajúce sa verejného obstarávania, verejno-súkromných partnerstiev a koncesných činností. Zmeny sa týkali aj otázok súvisiacich so zadávaním zákaziek prostredníctvom „zjednodušeného“ (priameho, z jedného zdroja) obstarávania, napr. postupu pri získavaní súhlasu štátnej agentúry pre verejné obstarávanie s vykonávaním transakcií verejného obstarávania prostredníctvom „zjednodušeného“ obstarávania v prípade „naliehavej potreby“.

               V ustanoveniach zákona Gruzínska č. 6730 z 2. júla 2020 sa stanovujú primerané záruky týkajúce sa nezávislosti a nestrannosti, ako sa vyžaduje v článku 143 ods. 2 písm. b) dohody.

               Ad 1 b) Pokiaľ ide o druhú časť prvej požiadavky, podľa článku 144 budú zmluvné strany dodržiavať súbor základných noriem upravujúcich zadávanie všetkých zákaziek v súlade s odsekmi 2 až 15 tohto článku, ktoré sa týkajú uverejnenia, zadávania zákaziek a súdnej ochrany. Tieto základné normy sú priamo odvodené od pravidiel a zásad verejného obstarávania upraveného v acquis Únie pre oblasť verejného obstarávania, kam patria aj zásady nediskriminácie, rovnakého zaobchádzania, transparentnosti a primeranosti.

               Tieto zásady boli začlenené do gruzínskych pravidiel verejného obstarávania zavedením systému elektronického obstarávania v roku 2010 a prijatím novely zákona Gruzínska č. 617 zo 6. apríla 2017 k zákonu o verejnom obstarávaní.

               V roku 2010 Gruzínsko zaviedlo systém elektronického obstarávania vytvorením takzvaného „GE-GP“ – gruzínskeho „jednotného elektronického systému verejného obstarávania“. Od zavedenia systému elektronického obstarávania sa všetky verejné zákazky v Gruzínsku zadávajú prostredníctvom elektronického obstarávania, čím sa zabezpečuje transparentnosť a stimuluje hospodárska súťaž. Transparentnosť systému elektronického obstarávania je plne v súlade s požiadavkami EÚ týkajúcimi sa zásad uverejňovania, keďže všetky informácie o oznámeniach o vyhlásení verejného obstarávania a zadávaní zákaziek sú úplne transparentné bez akýchkoľvek obmedzení.

               S cieľom splniť niektoré ďalšie základné normy článku 144 dohody a riešiť nesúlad zákona o štátnom obstarávaní pripravila štátna agentúra pre verejné obstarávanie návrhy zmien uvedeného zákona. Vláda Gruzínska schválila navrhované zmeny už v decembri 2016 a následne ich postúpila parlamentu Gruzínska. Parlament Gruzínska tieto zmeny prijal 6. apríla 2017, a to zákonom Gruzínska č. 617. Zmeny sa týkali týchto hlavných smerov: a) základné zásady; b) technické špecifikácie a c) lehoty.

               a)Zmena zákona o štátnom obstarávaní sa týkala článku 2 písm. c) a článku 13 zákona s cieľom zaviesť zásady rovnakého zaobchádzania a proporcionality, ktoré sa v zákone výslovne neuvádzali.

               b)Zmena zákona o štátnom obstarávaní sa týkala článku 12 – 1 ods. 6 zákona s cieľom zaviesť používanie všeobecného opisu výkonnostných, technických a/alebo funkčných kritérií na vymedzenie charakteristík požadovaných prác, tovaru alebo služieb. Podľa nového ustanovenia budú verejní obstarávatelia môcť vypracovať špecifikácie na základe výkonnostných, technických a/alebo funkčných kritérií, čím sa umožní predkladanie ponúk zohľadňujúcich rozmanitosť technických riešení na trhu. Bolo stanovené, že pri vypracúvaní požiadaviek verejného obstarávania sa uprednostnia výkonnostné a funkčné kritériá.

               c)Novela zaviedla primerané lehoty na výzvu na predkladanie ponúk a na oboznámenie sa s podmienkami verejnej súťaže.

               Uvedené zmeny zákona o štátnom obstarávaní nadobudli účinnosť 19. júla 2017. Nové zmeny takisto viedli k predĺženiu lehoty na predkladanie ponúk pod prahovými hodnotami Únie. V súčasnosti platia pre jednotlivé druhy postupov, pod prahovými hodnotami Únie a nad nimi, tieto lehoty:

                        Druh postupu

                        Cieľ

                        Peňažná prahová hodnota

                        Lehoty

                        Elektronické zadávanie zákazky

                        Zákazky na dodávky a služby

                        Od 5 000 GEL do 150 000 GEL

                        7 dní

                        150 000 GEL a viac

                        10 dní

                        Zákazky na práce

                        Od 5 000 GEL do 300 000 GEL

                        10 dní

                        300 000 GEL a viac

                        20 dní

                        Nad prahovými hodnotami EÚ

                        Zákazky na dodávky a služby

                        135 000 EUR a viac

                        30 dní

                        Zákazky na práce

                        5 225 000 EUR a viac

               Ad 2) Pokiaľ ide o druhú požiadavku fázy I uvedenú v prílohe XVI-B k dohode, je potrebné schváliť plán stanovený v článku 145 dohody. V článku 145 ods. 1 dohody o pridružení sa stanovuje, že Gruzínsko pred začatím procesu postupnej aproximácie právnych predpisov predloží Výboru pre pridruženie v zložení pre otázky obchodu komplexný plán vykonávania hlavy IV kapitoly 8 dohody s časovými harmonogramami a cieľmi. Tento dokument, ktorý je podľa dohody o pridružení v súlade s fázami a harmonogramami stanovenými v prílohe XVI-B, zahŕňa všetky reformy z hľadiska aproximácie s acquis Únie a budovania inštitucionálnych kapacít.

               Vláda Gruzínska schválila 31. marca 2016 nariadenie č. 536 o schválení plánu „týkajúceho sa plánovaných zmien v oblasti verejného obstarávania, ktoré sa predpokladajú v súlade so záväzkami medzi Gruzínskom a EÚ v rámci rozsahu pôsobnosti dohody o prehĺbenej a komplexnej zóne voľného obchodu (DCFTA)“. Toto nariadenie bolo zmenené vládnymi nariadeniami č. 154 z 22. januára 2018 a č. 974 z 12. júna 2020.

               Tento plán zahŕňa všetky reformy, pokiaľ ide o aproximáciu s acquis Únie a budovanie inštitucionálnych kapacít a je v súlade s fázami a harmonogramami stanovenými v prílohe XVI-B k dohode podľa článku 145 dohody.

               PRÍLOHA II

               Rozhodnutie Rady pre pridruženie medzi EÚ a Gruzínskom č. .../2021

               z xx. xx. 2021

               o poskytnutí recipročného prístupu na trh pre dodávky pre ústredné orgány štátnej správy v súlade s prílohou XVI-B Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej

               RADA PRE PRIDRUŽENIE,

               so zreteľom na Dohodu o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej, a najmä na jej články 146, 406 a článok 419 ods. 5,

               keďže:

               (1)Dohoda o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej (ďalej len „dohoda“) bola podpísaná 27. júna 2014 a nadobudla platnosť 1. júla 2016.

               (2)V preambule dohody sa uznáva záväzok Gruzínska uskutočniť postupnú aproximáciu svojich právnych predpisov v príslušných odvetviach s právnymi predpismi Únie v súlade s dohodou a účinne ich vykonávať, čím sa prispeje k užšiemu politickému pridruženiu a hospodárskej integrácii Gruzínska s Úniou pre všetkých občanov Gruzínska vrátane komunít rozdelených konfliktom.

               (3)V súlade s článkom 147 dohody sa zmluvné strany dohodli, že účinné a recipročné otvorenie ich trhov sa má dosiahnuť postupne a súbežne.

               (4)Podľa článku 146 dohody by Gruzínsko malo zabezpečiť, aby sa jeho právne predpisy v oblasti verejného obstarávania postupne aproximovali s acquis Únie v oblasti verejného obstarávania a aby sa aproximácia s acquis Únie uskutočnila v postupných fázach, ako sa stanovuje v harmonograme obsiahnutom v prílohe XVI-B k dohode v znení rozhodnutia Výboru EÚ a Gruzínska pre pridruženie v zložení pre otázky obchodu č. 2/2019 z 18. októbra 2019
                  2
               . V súlade s rozhodnutím [1/2021 bude potvrdené] Výboru pre pridruženie v zložení pre otázky obchodu z [dátum] vydal Výbor pre pridruženie v zložení pre otázky obchodu kladné hodnotenie, pokiaľ ide o dokončenie fázy 1 uvedenej v prílohe XVI-B k dohode zo strany Gruzínska.

               (5)V súlade s článkom 419 ods. 5 dohody by Rada pre pridruženie mala na základe právomocí, ktoré jej boli udelené v článkoch 406 a 408 dohody, rozhodnúť o ďalšom otvorení trhu, ako sa stanovuje v hlave IV (Obchod a záležitosti súvisiace s obchodom) dohody,

               PRIJALA TOTO ROZHODNUTIE:

               Článok 1

               Týmto sa udeľuje recipročný prístup na trh pre Gruzínsko, pokiaľ ide o verejné obstarávanie dodávok zo strany ústredných orgánov štátnej správy v Európskej únii, a Európskej únii, pokiaľ ide o verejné obstarávanie dodávok zo strany ústredných orgánov štátnej správy Gruzínska, a to na územiach uvedených v článku 429 dohody.

               Článok 2

               Toto rozhodnutie je vypracované v anglickom, bulharskom, českom, dánskom, estónskom, fínskom, francúzskom, gréckom, holandskom, chorvátskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom, talianskom a gruzínskom jazyku, pričom všetky znenia sú rovnako autentické.

               Článok 3

               Toto rozhodnutie nadobúda účinnosť dňom jeho prijatia.

               V/vo …

                        Za Radu pre pridruženie

                        predseda

                        tajomníci

                     (1)

                        Ú. v. EÚ L 296, 15.11.2019, s. 33.

                     (2)

                        Ú. v. EÚ L 296, 15.11.2019, s. 33.